
Forslag om utlysning av æresdoktorer og revisjon av retningslinjer for utnevning av æresdoktorer

Universitetsstyret kan utnevne æresdoktorer (doctor honoris causa) enten på eget initiativ eller etter innstilling fra et fagmiljø. I 2006 er det tre år siden forrige utnevning. Utnevningene i 2003 ble gjort i forbindelse med UiTøs 35 –års jubileum. I retningslinjene for utnevning av æresdoktorer ved Universitetet i Tromsø, punkt 1, heter det at utnevning bør som hovedregel ikke skje oftere enn hvert 5. år. Praksis har vært at utnevning er gjort med færre års mellomrom. Nedenfor er liste over utnevninger fra og med 1998:

1998: 
William Nygård, Norge


Salman Rushdie, Storbritannia


Mikhail Gorbatsjov, Russland


Robert Paine, Canada


Susanne Romaine, England

2000: 
Mordechai Vanunu, Israel

2001:
Hans Hellighet den 14. Dalai Lama, Tibet

2003:
Ottar Brox, Norge


Erica I. A. Daes, Hellas


Tor Hagfors, Sverige


Nawal el Saadawi, Egypt

Utnevninger medfører medieinteresse og god profilering av Universitetet i Tromsø. Siden praksis har vært å utnevne æresdoktorer hyppigere enn retningslinjene tilsier, mener universitetsledelsen at det vil være rett å endre retningslinjene mer i tråd med etablert praksis. Det foreslås videre at en setter i gang en prosess med sikte på utnevning av nye æresdoktorer i 2006. Fagmiljøene inviteres derfor til å foreslå kandidater til æresdoktorater for utdeling ved universitetets festmøte i 2006.

Siden forrige utnevning av æresdoktorer er det blitt gjort vesentlige endringer i organiseringen av sentraladministrasjonen som gjør at retningslinjene må endres. Forskningsavdelinga er blitt sammenslått med Studieavdelinga til Forsknings- og studieavdelinga. Ved tidligere utlysningsrunder har det nå nedlagte Forskningsutvalget kunnet gi en innstilling om tildeling før saken er blitt behandlet i Styret. 

De eksisterende retningslinjene må derfor tilpasses den nåværende organiseringen og følgende endringer foreslås: 

Punkt 2 i nåværende retningslinjer:

Utnevnelse av æresdoktorer bør som hovedregel ikke skje oftere enn hvert 5. år, og det bør ikke utnevnes mer enn 2-4 æresdoktorer hver gang. I tillegg kan Styret vedta utnevning av 1-2 æresdoktorer hvert år dersom det finner at en spesiell anledning bør markeres på denne måten. På lang sikt bør man ta hensyn til spredning på fagområder.

Forslag til nytt punkt 2 (endring i kursiv):


Utnevning av æresdoktorer bør som hovedregel ikke skje oftere enn hvert 3. år, og det bør ikke utnevnes mer enn 1-3 æresdoktorer hver gang. I tillegg kan Styret vedta utnevning av 1-2 æresdoktorer hvert år dersom det finner at en spesiell anledning bør markeres på denne måten. På lang sikt bør man ta hensyn til spredning på fagområder.

Kommentarer:

Universitetsledelsen mener det er mer i samsvar med etablert praksis med hyppigere utnevninger enn hvert 5. år og foreslår at hovedregelen bør være utnevning av æresdoktorer hvert 3. år. I tillegg foreslås at det ikke utnevnes mer enn 1-3 æresdoktorer hver gang. Dette som en følge av forslaget om hyppigere utnevnelser av æresdoktorer.

Punkt 3 i nåværende retningslinjer:

Styret skal beslutte promovering og dato for promovering i god tid før utnevnelse. Promovering av æresdoktorer skjer vanligvis i tilknytning til universitetets festmøte i september.
Forslag til nytt punkt 3:


Styret skal beslutte promovering og dato for promovering i god tid før utnevning. Promovering av æresdoktorer skjer vanligvis i tilknytning til universitetets festmøte.

Kommentar:

Universitetsledelsen mener at promovering bør skje i tilknytning til universitetets festmøte. Det er bestemt at festmøtet skal avholdes i tilknytning til datoen for Stortingets vedtak om å opprette Universitetet i Tromsø, som var 28. mars 1968. Dato for festmøtet i 2006 er fastsatt til 28. mars.

Punkt 4 i nåværende retningslinjer:

Forslag til innstilling skal inneholde curriculum vitae og opplysninger om vitenskapelige arbeider eller annen innsats som begrunnelse for at vedkommende bør utnevnes til æresdoktor ved Universitetet i Tromsø. Innstillingen bør være fremsatt minst tre måneder før promosjonen skal finne sted.

Forslag til nytt punkt 4 (endring i kursiv):


Forslag til innstilling skal inneholde curriculum vitae og opplysninger om vitenskapelige arbeider eller annen innsats som begrunnelse for at vedkommende bør utnevnes til æresdoktor ved Universitetet i Tromsø. Innstillingen bør være fremsatt minst to måneder før promosjonen skal finne sted.
Kommentar:

For å få en raskere saksbehandling foreslår universitetsledelsen at det er tilstrekkelig at innstillingen fremsettes minst to måneder før promosjonen skal finne sted.

Punkt 6 i nåværende retningslinjer:

Forskningsavdelingen har saksbehandleransvar og Forskningsutvalget kan gi en innstilling før styrebehandling. Alle sakspapirer i forbindelse med behandlingen av forslag til æresdoktorer skal behandles fortrolig og er unntatt fra offentlighet inntil utnevnelse har funnet sted.

Forslag til nytt punkt 6 (endring i kursiv):

Forsknings- og studieavdelinga har saksbehandleransvar. Alle sakspapirer i forbindelse med behandlingen av forslag til æresdoktorer skal behandles fortrolig og er unntatt offentlighet inntil utnevning har funnet sted.

Kommentar:

Endringen foreslås på bakgrunn av endret organisering i sentraladministrasjonen og nedleggelse av det sentrale forskningsutvalget

Punkt 7 i nåværende retningslinjer:


Styret kan oppnevne en komité til å vurdere innkomne forslag.

Forslag til nytt punkt 7 (endring i kursiv):


Rektor kan oppnevne en komité for å vurdere innkomne forslag.

Kommentar:

Endringen foreslås for å få en enklere og raskere saksbehandling. 

Innstilling til vedtak:

1. Universitetsstyret inviterer fagmiljøene til å foreslå kandidater til æresdoktorat ved Universitetet i Tromsø for utnevnelse i 2006

2. Universitetsstyret vedtar de foreslåtte endringer i retningslinjene for utnevning av æresdoktorer ved Universitetet i Tromsø.

 






Tromsø, 03.11.2005

	Jan Larsen
	

	universitetsdirektør
	

	
	Eirik Liland

	
	forsknings- og studiedirektør


Saksbehandler: Sølvi B. Anderssen, forskningsadministrativ sjef

